Både Frederikshavn og Hjørring Kommune har saltet i løbet af natten, men der er også pletvis glat andre steder i regionen. - Man skal passe på, der kan være spejlglat visse steder, mens der er fine forhold i det meste af regionen, siger vagtchef Bruno Brix fra Nordjylland Politi. Han opfordrer derfor bilisterne til at køre forsigtigt, selvom det overvejende ser ud til, at vejene er isfri. - Vejtemperaturerne ligger lige omkring frysepunktet, så der er glat de steder, hvor det fryser. Og det kan komme som en overraskelse, hvis man ikke er på vagt, siger vagtchefen. Temperaturen stiger til lige over frysepunktet i dag, men derefter får vi kolde dage og nætter den næste uges tid, melder Danmarks Meteorologiske Institut. Sidst på ugen får vi nattetemperaturer i nærheden af 10 frostgrader.
Lad ikke det milde vejr snyde dig. Nordjyllands Politi melder om pletvis glatte veje og opfordrer bilisterne til at køre forsigtigt.